༄༅།  ། བཅོམ་ལྡན་འདས་འཁོར་ལོ་སྡོམ་པ་དྲིལ་བུ་ལུགས་ཀྱི་བསྐྱེད་རིམ་དངོས་གྲུབ་ཀུན་འབྱུང་བཞུགས་སོ།  །
བཅོམ་ལྡན་འདས་འཁོར་ལོ་སྡོམ་པ་དྲིལ་བུ་ལུགས་ཀྱི་བསྐྱེད་རིམ་དངོས་གྲུབ་ཀུན་འབྱུང་།

༄༅༅།  ། བླ་མ་དང་ལྷག་པའི་ལྷ་ཧེ་རུ་ཀ་ལ་ཕྱག་འཚལ་ལོ།  ། འདིར་གྲུབ་ཆེན་དྲིལ་བུ་པ་ལུགས་ཀྱི་འཁོར་ལོ་བདེ་མཆོག་གི་ལུས་དཀྱིལ་གྱི་བསྐྱེད་རིམ་ཉམས་སུ་ལེན་ཚུལ་ལ་བཞི།  ལམ་ཐུན་མོང་བས་རྒྱུད་སྦྱོང་ཚུལ།  ལམ་སྒོམ་པའི་སྣོད་རུང་དབང་རྣམ་དག་ནོད་པའི་ཚུལ།  དམ་ཚིག་དང་སྡོམ་པ་དག་པར་བྱེད་པའི་ཚུལ།  དམ་ཚིག་ལ་གནས་ནས་བསྐྱེད་རིམ་བསྒོམ་ཚུལ་དངོས་སོ།  ། དང་པོ་ནི།  ཐོག་མར་བསྟེན་བྱ་དགེ་བའི་བཤེས་གཉེན་མཚན་ཉིད་དང་ལྡན་པ་བསམ་སྦྱོར་གཉིས་ཀྱི་སྒོ་ནས་ཚུལ་བཞིན་དུ་བསྟེན།  དེས་ཀྱང་དལ་འབྱོར་དོན་ཆེ་བ་དང་།  རྙེད་དཀའ་བའི་ཚུལ་བསྟན་པ་ལེགས་པར་བསམ་པས།  དལ་བའི་རྟེན་ལ་སྙིང་པོ་ལེན་འདོད་མཚན་ཉིད་ཚང་བ་བསྐྱེད།  དེ་རྗེས་ཚེ་འདི་རིང་དུ་མི་གནས་པར་འཆི་བ་བསམ་པ་དང་།  ཤི་ནས་ངན་སོང་གི་སྡུག་བསྔལ་མྱོང་ཚུལ་བསམ་པས་ཚེ་འདི་ལ་བློ་བཟློག་ནས་མངོན་མཐོ་དོན་གཉེར་གྱི་བློ་རྩོལ་མེད་ཀྱི་སྐྱེས་བུ་ཆུང་ངུ་དང་ཐུན་མོང་བའི་བློ་བསྐྱེད།  དེ་རྗེས་འཁོར་བ་སྤྱི་དང་བྱེ་བྲག་གི་ཉེས་དམིགས་བསམ་པས།  སྲིད་པའི་ཕུན་ཚོགས་ལ་བློ་བཟློག་ནས་ཐར་པ་དོན་གཉེར་གྱི་བློ་རྩོལ་མེད་ཀྱི་སྐྱེས་བུ་འབྲིང་དང་ཐུན་མོང་བའི་བློ་བསྐྱེད།  དེ་རྗེས་རྒྱུ་འབྲས་མན་ངག་བདུན་གྱི་སྒོ་ནས་བློ་སྦྱངས་པས།  རང་ཞི་བདེ་ལ་བློ་བཟློག་ནས།  གཞན་དོན་དུ་རྫོགས་བྱང་ཐོབ་འདོད་ཀྱི་བློ་རྩོལ་མེད་སྐྱེས་བུ་ཆེན་པོ་དང་ཐུན་མོང་བའི་བློ་བསྐྱེད།  དེ་ནས་རྒྱལ་སྲས་ཀྱི་སྤྱོད་པ་རྣམས་ཤེས་པར་བྱ།  སློབ་འདོད་སྦྱངས།  རྒྱལ་སྲས་ཀྱི་སྤྱོད་པའི་ཁུར་བཟུང་ནུས་པ་ན།  འཇུག་སྡོམ་རྣམ་དག་བླངས་ཏེ།  རྒྱལ་སྲས་ཀྱི་སྤྱོད་པ་སྤྱི་ལ་སློབ་པའོ།  ། ལམ་དེ་དག་ནི་རྡོ་རྗེ་ཐེག་པ་ལ་ཐོག་མར་འཇུག་པའི་གོང་དུ་རྒྱུད་ལ་སྐྱེད་པ་གལ་ཆེ་བ་ཡིན་ཏེ།  ལག་ན་རྡོ་རྗེ་དབང་བསྐུར་བའི་རྒྱུད་ལས།  ལག་ན་རྡོ་རྗེས་སྨྲས་པ།  འཇམ་དཔལ།  གང་དག་གིས་བྱང་ཆུབ་ཀྱི་སེམས་བསྒོམ་པ་ལ་ཞུགས་པ་དང་།  གང་གི་ཚེ་དེ་དག་བྱང་ཆུབ་ཀྱི་སེམས་གྲུབ་པར་གྱུར་པ་དེའི་ཚེ།  འཇམ་དཔལ་བྱང་ཆུབ་སེམས་དཔའི་སྤྱོད་པ་གསང་སྔགས་ཀྱི་སྒོ་སྤྱོད་པའི་བྱང་ཆུབ་སེམས་དཔའ་དེ་དག། ཡེ་ཤེས་ཆེན་པོ་དབང་བསྐུར་བའི་གཟུངས་སྔགས་ཀྱི་དཀྱིལ་འཁོར་དུ་འཇུག་པར་བྱའི།  གང་དག་གི་བྱང་ཆུབ་ཀྱི་སེམས་རྫོགས་པར་མ་གྲུབ་པ་དེ་དག་ནི་ཞུགས་པར་མི་བྱ་སྟེ།  ཞེས་གསུངས་པའི་ཕྱིར་རོ།  ། གཉིས་པ་ནི།  ལམ་ཐུན་མོང་བས་རྒྱུད་སྦྱངས་རྗེས།  འཁོར་ལོ་བདེ་མཆོག་གི་ཕྱི་དཀྱིལ་གང་ཡང་རུང་བར་དབང་བཞི་རྫོགས་པར་ཐོག་མར་ནོད།  དེ་རྗེས་རྡོ་རྗེ་སློབ་དཔོན་མཚན་ཉིད་དང་ལྡན་པའི་ལུས་དཀྱིལ་དུ་སློབ་དཔོན་དེ་ཉིད་ལ་རྒྱུད་སྡེ་རྣམ་དག་ནས་བཤད།  གྲུབ་ཆེན་གྱིས་བཀྲལ་བའི་དབང་ཆོག་རིན་པོ་ཆེ་བང་མཛོད་ལྟ་བུ་ལ་བརྟེན་ནས།  ལམ་རིམ་གཉིས་བསྒོམ་པ་ལ་དབང་ཞིང་།  སྐུ་བཞི་འགྲུབ་པའི་ས་བོན་ཐེབས་ངེས་ཀྱི་དབང་ནོད་པར་བྱའོ།  ། དབང་ནི་རྡོ་རྗེ་ཐེག་མའི་རྨང་འཛུགས་ཡིན་པས་གལ་ཤིན་ཏུ་ཆེ་ལ།  དེ་ལས་གཞན་དུ་དབང་མ་བསྐུར་བ་དང་།  བསྐུར་བའི་ལུགས་སུ་བྱས་ཀྱང་།  དཀྱིལ་འཁོར་དུ་མ་བཅུག་པ་ལ་དབང་བསྐུར་བ་དང་།  དབང་འོག་མ་མ་བསྐུར་བ་ལ་གོང་མ་བསྐུར་བ་སོགས་བྱས་ན།  རྒྱུད་དོན་ལ་མཁས་པར་སྦྱངས་ཤིང་ལམ་ལ་ཇི་ལྟར་འབད་ཀྱང་(༦༥)དངོས་གྲུབ་མི་ཐོབ་ཅིང་།  དེ་ཙམ་དུ་མ་ཟད་དེ་ལྟར་སྒྲུབ་པའི་སློབ་དཔོན་སློབ་མ་གཉིས་ཀ་ངན་སོང་དུ་འཁྲིད་པར་གསུངས་ཏེ།  ཕྱག་ཆེན་ཐིག་ལེའི་གཉིས་པ་ལས།  ། དང་པོ་རེ་ཞིག་གང་ཚེ་སློབ།  ། ལན་ཅིག་དབང་རྣམས་ཀྱིས་ནི་བསྐུར།  ། དེ་ཚེ་གསང་ཆེན་བཤད་པ་ཡི།  ། ངེས་པར་སྣོད་དུ་འགྱུར་བ་ཡིན།  ། དབང་མེད་ན་ནི་དངོས་གྲུབ་མེད།  ། བྱེ་མ་བཙིར་ལ་མར་མེད་ལྟར།  ། གང་ཞིག་རྒྱུད་ལུང་ང་རྒྱལ་གྱིས།  ། དབང་བསྐུར་མེད་པར་འཆད་བྱེད་པ།  ། སློབ་དཔོན་སློབ་མ་ཤི་མ་ཐག། དངོས་གྲུབ་ཐོབ་ཀྱང་དམྱལ་བར་འགྲོ།  ། དེ་ཕྱིར་འབད་པ་ཐམས་ཅད་ཀྱིས།  ། བླ་མ་ལ་ནི་དབང་ནོད་ཞུ།  ། ཞེས་གསུངས་པའི་ཕྱིར།  གསུམ་པ་ལ་གསུམ།  དམ་ཚིག་དང་སྡོམ་པ་བསྲུང་འདོད་བསྐྱེད་པ།  ཇི་ལྟར་བསྲུང་བའི་ཚུལ།  ཉམས་ན་ཕྱིར་བཅོས་ཚུལ་ལོ།  ། དང་པོ་ནི།  དབང་དུས་སུ་ཁས་བླངས་པའི་དམ་ཚིག་དང་སྡོམ་པ་ཚུལ་བཞིན་དུ་བསྲུང་བ་གཞིར་བཞག་སྟེ།  ཚེ་འདི་ལ་བསྐྱེད་རྫོགས་ཀྱི་ལམ་སྒོམ་པ་ལ་གཙོ་བོར་འབད་ན་འདིར་མཆོག་གི་དངོས་གྲུབ་ཐོབ་པར་འགྱུར་ལ།  རིམ་གཉིས་སྒོམ་པ་ལ་གཙོ་བོར་མ་འབད་ཀྱང་།  དམ་ཚིག་དང་སྡོམ་པ་ཚུལ་བཞིན་དུ་བསྲུངས་ན།  སྐྱེ་བ་བཅུ་དྲུག་ཚུན་ལ་མཆོག་གི་དངོས་གྲུབ་ཐོབ་པར་འགྱུར་ཏེ།  རྡོ་རྗེ་ཐེག་པའི་རྩ་བའི་ལྟུང་བ་ལས།  སྔགས་པས་འདི་དག་སྤངས་ནས་ནི།  ། དངོས་གྲུབ་ངེས་པར་འཐོབ་པར་འགྱུར།  ། གཞན་དུ་དམ་ཚིག་ལས་ཉམས་པ།  ། ཉམས་པ་བདུད་ཀྱིས་བཟུང་བར་འགྱུར།  ། དེ་ནས་སྡུག་བསྔལ་མྱོང་འགྱུར་ཞིང་།  ། ཐུར་དུ་བལྟས་ཏེ་དམྱལ་བར་འགྲོ།  ། ཞེས་གསུངས་པའི་ཕྱིར།  དེ་ལྟར་ཕན་ཡོན་བསམ་པས་ནི་སྤྲོ་ཤུགས་འཕེལ་ལ།  ཉེས་དམིགས་བསམ་པས་ནི་འཇིགས་པ་སྐྱེད།  དེ་ལ་བརྟེན་ནས་དམ་ཚིག་དང་སྡོམ་པ་བསྲུང་འདོད་སྐྱེ་བ་ཡིན་ནོ།  ། གཉིས་པ་ནི།  དམ་ཚིག་དང་སྡོམ་པ་ཚུལ་བཞིན་དུ་བསྲུང་བ་ནི།  ལྟུང་བ་འབྱུང་བའི་སྒོ་ཁེགས་པའི་སྒོ་ནས་ཡིན་ལ།  དེས་ན་མི་ཤེས་པ་ལྟུང་བ་འབྱུང་བའི་སྒོ་ཡིན་པས།  དེའི་གཉེན་པོར་བླ་མ་ལྔ་བཅུ་པ་དང་།  རྩ་ལྟུང་རྣམས་བཤད་དངོས་གྲུབ་ཀྱི་སྙེ་མ་སོགས་ཐོག་མར་ཉན་ནས་ཤེས་པར་བྱེད།  མ་གུས་པ་ལྟུང་བ་འབྱུང་བའི་སྒོ་ཡིན་པས།  དེའི་གཉེན་པོར་བླ་མ་དང་བསླབ་པ་ལ་གུས་པར་བྱེད།  བག་མེད་པ་ལྟུང་བ་འབྱུང་བའི་སྒོ་ཡིན་པས།  དེའི་གཉེན་པོར་དྲན་ཤེས་བསྟེན་ནས་བག་ཡོད་བྱེད།  ཉོན་མོངས་མང་བ་ལྟུང་བ་འབྱུང་བའི་སྒོ་ཡིན་པས།  དེའི་གཉེན་པོར་ཉོན་མོངས་གང་ཤས་ཆེ་བའི་གཉེན་པོ་བསྟེན་ནས་ཇེ་ཆུང་ལ་གཏང་།  སྒོ་དེ་དག་བཀག་ནས་དམ་ཚིག་དང་སྡོམ་པ་ཚུལ་བཞིན་དུ་བསྲུང་བར་བྱ་སྟེ།  ཡང་དེ་ཉིད་ལས།  དེ་བས་ང་རྒྱལ་བཅོམ་བྱས་ནས།  ། བདག་ཉིད་མ་འཁྲུལ་ཤེས་པར་བྱ།  ། ཞེས་གསུངས་པའི་ཕྱིར།  གསུམ་པ།  གལ་ཏེ་བག་མེད་པ་ལ་སོགས་པའི་སྒོ་ནས་ལྟུང་བ་བྱུང་ན་གྲུབ་ན་ལེགས་མ་གྲུབ་ན་དེ་ལྟ་མོད་ཀྱི་ཞེས་ཇི་མི་སྙམ་པར་མི་འཇོག་པར།  འབད་པ་དྲག་པོས་བླ་མ་ལ་རྩེ་གཅིག་ཏུ་གུས་པར་བྱ།  སྟོན་མོ་སྔོན་དུ་འགྲོ་བའི་ཡོན་ཅི་འབྱོར་ཕུལ་ལ།  སྟོབས་བཞི་ཚང་བའི་སྒོ་ནས་ལྟུང་བའི་མིང་རིགས་སྨོས་ཏེ་བླ་མའི་སྤྱན་སྔར་བཤགས།  དེ་ནས་སྐྱབས་འགྲོ་དང་སྡོམ་པ་གཟུང་བ་སྔོན་དུ་འགྲོ་བས།  (༦༦)དཀྱིལ་འཁོར་དུ་རང་ཉིད་ཀྱིས་བདག་འཇུག་ལེན་པ་སོགས་ཀྱི་སྒོ་ནས་ལྟུང་བ་ཕྱིར་བཅོས་པར་བྱ་སྟེ།  ཡང་དེ་ཉིད་ལས།  མཉམ་པར་བཞག་པས་བླ་མ་ལ།  ། ཅི་འབྱོར་བ་ཡིས་མཆོད་བྱས་ནས།  ། གསུམ་ལ་སྐྱབས་འགྲོ་ནས་བརྩམས་ནས།  ། བྱང་ཆུབ་སེམས་སོགས་སྡོམ་པ་ནི།  ། གལ་ཏེ་རང་ལ་ཕན་འདོད་ན།  ། འབད་པ་ཆེན་པོས་བསྒྲུབ་པར་བྱ།  ། ཞེས་གསུངས་པའི་ཕྱིར།  བཞི་པ་དམ་ཚིག་དང་སྡོམ་པ་ལ་གནས་ནས་བསྐྱེད་རིམ་དངོས་བསྒོམ་ཚུལ་ལ་གཉིས།  ཐུན་གྱི་ངོ་བོ་ལ་ཇི་ལྟར་བྱ་བ་དང་།  ཐུན་མཚམས་ཐུན་གཞན་ལ་ཇི་ལྟར་བྱ་བའོ།  ། དང་པོ་ལ་གསུམ།  ཐུན་གྱི་འགོར་ཇི་ལྟར་བྱ་བ་དང་།  ཐུན་གྱི་དངོས་གཞི་ལ་ཇི་ལྟར་བྱ་བ་དང་།  ཐུན་གྱི་མཇུག་ཏུ་ཇི་ལྟར་བྱ་བའོ།  ། དང་པོ་ལ་གཉིས།  སྔོན་དུ་བྱ་བའི་རིམ་པ་དང་།  རྣལ་འབྱོར་གྱི་ཡན་ལག་རྣམས་བསྒྲུབ་ཚུལ་ལོ།  ། དང་པོ་ལ་དྲུག། གང་དུ་བསྒོམ་པའི་གནས་ངོས་བཟུང་བ།  དག་པ་གསུམ་གྱི་རྣལ་འབྱོར།  བདུད་རྩི་བྱིན་གྱིས་བརླབ་ཚུལ།  སྔོན་འགྲོ་གཏོར་མ་བཤད་པ།  མཆོད་པ་བྱིན་གྱིས་བརླབ་པ།  རྡོར་སེམས་བསྒོམ་བཟླས་སོ།  ། དང་པོ་ནི།  སྔོན་སྤྱོད་ལས་བཤད་པའི་རི་སུལ་སོགས་ཡིད་དང་མཐུན་པའི་གནས་ཀྱི་སྒྲུབ་ཁང་བདུད་རྩི་ལྔས་བྱུགས།  མེ་ཏོག་བཀྲམ།  བཅོམ་ལྡན་འདས་ཀྱི་རྟེན་བཀྲམ།  རྡོ་རྗེ་དྲིལ་བུ་སོགས་ཚོགས་པའི་གནས་སུ་ཁ་ལྷོར་ཕྱོགས་ཏེ།  སྒྲུབ་པ་ལ་འཇུག་པར་བྱེད་དོ།  ། གཉིས་པ་ལ་གསུམ།  བསྒོམ་ཚུལ།  བསྒོམ་པའི་དགོས་པ།  དེའི་ཁུངས་བཤད་པའོ།  ། དང་པོ་ནི།  ཀ་ཡིག་གི་དོན་བདག་མེད་གཉིས་ཇི་ལྟར་གནས་པ་ལྟར་བློས་ཀྱང་འཛིན་པའི་བདེ་བ་ཆེན་པོའི་ཡེ་ཤེས་ཀྱིས།  ཧེ་རུ་ཀའི་ཡི་གེ་གཉིས་ཀྱི་དོན་བདག་མེད་གཉིས་ངེས་པའི་ལྟ་བ་སྦྱོང་ཞིང་།  སྟོང་ཉིད་རྟོགས་པའི་བློ་དེ་ཉིད་ཤྲི་ཡིག་གི་དོན་བདེ་བས་སྟོང་ཉིད་མངོན་སུམ་དུ་རྟོགས་པའི་ཡེ་ཤེས་སུ་མོས་ནས་སྒོམ་པར་བྱེད།  དེ་ལྟར་སྒོམ་པ་ཡིད་བདག་གཉིས་སུ་འཛིན་པ་དང་བྲལ་བྱེད་ཡིན་པས་ཡིད་དག་བྱེད་ཅེས་བྱའོ།  ། ཡེ་ཤེས་དེ་ཉིད་སྐད་ཅིག་གིས་ཧེ་རུ་ཀ་ཡབ་ཡུམ་དུ་གསལ་བཏབ།  དེ་ངེས་པའི་གཞིར་བྱས་ནས།  ངའོ་སྙམ་དུ་ང་རྒྱལ་འཇོག་ཅིང་།  ངག་ཏུའང་ཤྲི་ཧེ་རུ་ཀོ་ཧཾ་ཞེས་བརྗོད་པར་བྱའོ།  ། དེ་ལྟར་བསྒོམ་པ་ལུས་ཐ་མལ་གྱི་སྣང་ཞེན་དང་བྲལ་བྱེད་ཡིན་པས།  ལུས་དག་བྱེད་ཅེས་བྱའོ།  ། རང་ཧེ་རུ་ཀར་གསལ་བའི་ལྟེ་བར་སྔགས་འཕྲེང་འོད་ཟེར་དང་བཅས་པ་གཡོན་བསྐོར་དུ་ལན་གསུམ་བསྐོར་བ་ལས།  འཁོར་ལོ་གསུམ་གྱི་ལྷ་ཚོགས་སྤྲོ་སྡུ་དང་།  སྒྲ་ཐམས་ཅད་ཨཱ་ལི་ཀཱ་ལིའི་སྒྲར་སྒྲོག་པ་སྒོམ་པར་བྱེད།  དེ་ལྟར་བསྒོམ་པ་ལས་ཐ་མལ་གྱི་སྣང་ཞེན་དག་པར་བྱེད་པས།  ངག་དག་བྱེད་ཅེས་བྱའོ།  ། གཉིས་པ་ནི།  སྐབས་འདིར་དག་པ་གསུམ་གྱི་རྣལ་འབྱོར་བསྒོམ་པ་ལ་དགོས་པ་ཡོད་དེ།  སྒྲུབ་པ་པོའི་ལུས་ངག་ཡིད་གསུམ་གྱི་བྱ་བ་རྣམས་ཧེ་རུ་ཀའི་སྐུ་གསུང་ཐུགས་ཀྱི་རྣལ་འབྱོར་དུ་འཆར་བའི་དགོས་པ་ཡོད་པའི་ཕྱིར།  གསུམ་པ་ནི།  ཡིད་དག་བྱེད་ནི་ཀུན་སྤྱོད་ལས།  ཤྲི་ནི་གཉིས་མེད་ཡེ་ཤེས་ཏེ།  ། ཧེ་ནི་རྒྱུ་སོགས་སྟོང་པ་ཡིན།  ། རུ་ནི་ཀོ་ང་བྲལ་བ་སྟེ།  ། ཀ་ནི་གང་དུའང་མི་གནས་པ།  ། ཞེས་བསྟན།  སྐབས་འདིར་བསྒོམ་པ་ནི་མཁའ་འགྲོ་(༦༧)རྒྱ་མཚོ་ལས་གསུངས།  ལུས་དག་བྱེད་དེ་སྐབས་འདིར་བསྒོམ་པ་ནི།  སྡོམ་འབྱུང་ལས།  ཕྱོགས་གཉིས་ཧེ་རུ་ཀ་སྦྱོར་ལྡན།  ། ཞེས་པས་བསྟན།  ངག་དག་བྱེད་དང་།  དེ་ཡང་སྐབས་འདིར་བསྒོམ་པ་ནི།  ཀུན་སྤྱོད་ལས།  ཨཱ་ལི་ཀཱ་ལི་སྐྱེད་པ་པོའི།  ། རྣལ་འབྱོར་པ་ཡིས་དང་པོར་བརྗོད།  ། ཅེས་གསུངས་སོ།  ། གསུམ་པ་ལ་གསུམ།  ནང་མཆོད་བྱིན་གྱིས་བརླབ་ཚུལ་དངོས།  དེའི་དགོས་པ།  དེའི་ཁུངས་བཤད་པའོ།  ། དང་པོ་ལ་གསུམ།  གསང་བ་སྦྱངས་པ།  བསྐྱེད་ཅིང་བྱིན་གྱིས་བརླབས་པའོ།  ། དང་པོ་ནི།  རང་ཧེ་རུ་ཀ་གསལ་བའི་ཐུགས་ཀ་ནས་དུམ་སྐྱེས་མ་དཔག་ཏུ་མེད་པ་སྤྲོས་ཏེ།  ནང་མཆོད་ལ་གནས་པའི་བགེགས་བསང་བ་བསྒོམ་པ་ཏིང་ངེ་འཛིན་གྱིས་བསང་བ་དང་།  དེར་གསལ་བའི་ངང་ནས་དུམ་སྐྱེས་མའི་སྔགས་བརྗོད།  དེ་གསང་བ་སྔགས་ཀྱིས་བསང་བའོ།  ། གཉིས་པ་ནི།  ངག་ཏུ་སྭ་བྷཱ་ཝའི་སྔགས་བརྗོད་ཅིང་།  ཡིད་ཀྱིས་གཟུང་འཛིན་གྱིས་བསྡུས་པའི་ཆོས་ཐམས་ཅད་རང་བཞིན་གྱིས་དག་པ་ཡིད་དག་བྱེད་ཀྱི་སྐབས་ལྟར་སྒོམ་པར་བྱེད་པའོ།  ། གསུམ་པ་ལ་གཉིས།  བསྐྱེད་པ་དང་བྱིན་གྱིས་བརླབ་པའོ།  ། དང་པོ་ནི།  དེ་ལྟར་བདེ་སྟོང་དབྱེར་མེད་དུ་བསྒོམ་པའི་ཡེ་ཤེས་དེ་ཉིད་བདུད་རྩིའི་རྟེན་བརྟེན་པ་ས་བོན་དང་།  དེ་དག་ཡོངས་སུ་གྱུར་པ་ལས།  རྟེན་བརྟེན་པར་རིམ་གྱིས་སྣང་ངོར་སྣང་ཞིང་།  ངེས་དོར་དེ་དག་རང་བཞིན་གྱིས་མེད་པར་ངེས་པ་གཉིས་དུས་གཅིག་ཏུ་ཚོགས་ཏེ་བསྒོམ་པ་ནི།  བདུད་རྩི་བསྐྱེད་པའི་ཏིང་ངེ་འཛིན་ཡིན་ནོ།  ། དེ་ཡང་རླུང་མེ་གཉིས་མིང་ཡིག་ལས་བསྐྱེད་པ་ནི།  དེ་གཉིས་མིང་རྐྱང་ཙམ་ཡིན་པ་མཚོན།  དེ་གཉིས་ཁ་དོག་དམར་པོ་དང་།  རྒྱལ་མཚན་དང་མེ་འབར་བས་མཚན་པ་ནི།  བྱ་བ་བྱེད་ནུས་སུ་ཡོད་པ་མཚོན།  ཐོད་པའི་རྟེན་མི་མགོ་གསུམ་ལ་བྱེད་པ་ནི།  ཐོད་པའི་བདུད་རྩི་སྒྲུབ་པ་པོས་བསྟེན་པས་བདེ་བ་སྐྱེ་ལ།  བདེ་བ་དེ་སྒྲུབ་པ་པོའི་ལུས་ངག་ཡིད་གསུམ་ལ་བརྟེན་པ་མཚོན།  ཐོད་པ་ཕྱི་དཀར་ལ་ནང་དམར་བས་ནི།  བདེ་སྟོང་དབྱེར་མེད་པ་མཚོན།  བདུད་རྩི་ལྔ་ནང་མཆོད་ཀྱི་རྫས་སུ་འཇོག་པ་ནི།  དེ་དག་ལ་སྦྱངས་རྟོགས་སྦར་གསུམ་བྱས་ཏེ་རང་གི་ལྷ་ལ་འབུལ་ཞིང་།  རང་གིས་ཟོས་པས་འཆི་མེད་ཚེ་བརྟེན་པར་ནུས་པའི་རྒྱུ་མཚན་གྱིས་ཡིན།  ཤ་བཞི་ནང་མཆོད་ཀྱི་རྫས་སུ་འཇོག་པ་ནི།  དེ་དག་ལ་གོང་ལྟར་བྱས་པས།  ཞི་རྒྱས་དབང་དྲག་གི་ལས་བསྒྲུབ་པའི་རྒྱུ་མཚན་གྱིས་ཡིན་ནོ།  ། བདུད་རྩི་ལྔ་ཡབ་ལྔའི་ས་བོན་ལས་བསྐྱེད་ཅིང་།  སླར་ཡང་དེ་དག་གིས་མཚན་པར་བསྒོམ་པ་ནི།  ཡབ་ལྔ་བདུད་རྩི་ལྔའི་རྣམ་པར་ཤར་ཞིང་།  སླར་ཡང་དེ་ལས་མ་འདས་པར་མཚོན་ནོ།  ། ཤ་བཞི་ཡུམ་བཞིའི་ས་བོན་ལས་བསྐྱེད་ཅིང་།  སླར་ཡང་དེ་དག་གིས་མཚན་པར་སྒོམ་པ་ནི།  ཡུམ་བཞི་ཤ་བཞིའི་རྣམ་པར་ཤར་ཞིང་།  སླར་ཡང་དེ་ལས་མ་འདས་པ་མཚོན་ནོ།  ། གཉིས་པ་ལ་སྦྱང་བ་རྟོགས་པ།  སྦར་བའོ།  ། དང་པོ་ནི།  རླུང་གཡོས་པ་ལས་ཞེས་པ་ནས།  ཉི་མ་འཆར་ཀའི་མདོག་ལྟར་དམར་སེར་དུ་གྱུར་ཅེས་པའི་བར་བསྒོམས་ནས་དྲི་མ་སྦྱོང་བར་བྱེད་དོ།  ། དེ་ལྟར་བསྒོམས་པས་དྲི་མ་སྦྱོང་ནུས་ཏེ།  ཡི་གེ་དེ་དག་དག་པའི་ཕུང་ཁམས་ཡིན་ལ།  དག་པའི་ཕུང་ཁམས་ཀྱིས་མ་དག་པའི་ཕུང་ཁམས་སྦྱོང་ནུས་པའི་ཕྱིར།  གཉིས་(༦༨)པ་ནི།  དེའི་སྟེང་དུ་ཧཱུཾ་དཀར་པོ་ལས་ཞེས་པ་ནས།  བསིལ་བར་གྱུར་ཅེས་པའི་བར་བསྒོམས་ནས།  བདུད་རྩིར་སྒྱུར་བར་བྱེད་དོ།  ། དེ་ལྟར་བསྒོམས་པས་བདུད་རྩིར་བསྒྱུར་ནུས་ཏེ།  ཁ་ཊྭཱཾ་ག་བྱང་ཆུབ་ཀྱི་སེམས་ཀྱི་ངོ་བོ་ཡིན་པའི་ཕྱིར་རོ།  ། གསུམ་པ་ནི།  ཨོཾ་ཨ་ཨཱ་ཞེས་པ་ནས།  ཐོད་པར་ཐིམ་པར་གྱུར་ཅེས་པའི་བར་བསྒོམས་ཏེ།  མང་པོར་སྤེལ་བར་བྱེད་དོ།  ། དེ་ལྟར་བསྒོམས་པས་མང་པོར་སྤེལ་ནུས་ཏེ།  བདུད་རྩི་དམ་ཚིག་པ་ལ་སླར་ཡང་དཔའ་བོ་དང་དཔའ་མོའི་ཐུགས་ཀ་ནས་བདུད་རྩི་བ